એનઆરઆઈનું ચલણ કેમ વધી રહ્યું છે..?? : સામાન્ય રીતે માતા પિતા વિચારે છે કે દીકરીના લગ્ન એનઆરઆઈ યુવક સાથે થાય તો તે વિદેશમાં એશોઆરામથી રહી શકશે એટલે આવો પ્રસ્તાવ આવતા ઝાઝો તપાસ ન કરતા ચટ મંગની અને પટ બ્યાહ કરી લે છે. કેટલીક વાર કુટુંબ અને સમાજમાં વટ પાડવા માટે પણ તેઓ આવા લગ્ન કરી નાખે છે. તો કેટલીકવાર છોકરીઓ જલદી પૈસાદાર બનવા અને વિદેશ જવાની ઈચ્છાને કારણે એનઆરઆઈ યુવકને ઝટ મંજૂર કરી લે છે. પરિવારના સભ્યોને પણ વિદેશ જવાની તક મળે એવા લોભ તથા ઘેલછામાં ઘણાં માતા પિતા પોતાની દીકરીને વિદેશમાં અજાણ્યા કે ઓછા જાણીતા યુવક સાથે પરણાવી દેવાનો મૂર્ખામીભર્યો નિર્ણય લે છે. ઘણાં ખરાં મા બાપને તો અખબોરામાં પ્રગટ થતી મેરેજ બ્યુરોની જાહેરખબર જોઈને વિદેશી મુરતિયાનો મોહ લલચાવી દે છે.